DA Den Europæiske Unions Tidende C 420/1

UDTALELSE FRA KOMMISSIONEN

af 30. oktober 2014

om planen for bortskaffelse af radioaktivt affald fra udrensning og delvis nedlæggelse samt delvis omplacering til et midlertidigt opbevaringsanlæg af Sellafield MOX Plant i Det Forenede Kongerige

(Kun den engelske udgave er autentisk)

2014/C 420/01

Nedenstående vurdering foretages i henhold til Euratomtraktatens bestemmelser med forbehold af eventuelle yderligere vurderinger, der skal foretages i henhold til traktaten om Den Europæiske Unions funktionsmåde, samt de forpligtelser, der følger heraf og af afledt ret (1).

Den 17. december 2013 modtog Europa-Kommissionen i overensstemmelse med Euratomtraktatens artikel 37 almindelige oplysninger fra Det Forenede Kongeriges regering om planen for bortskaffelse af radioaktivt affald fra Sellafield MOX Plant.

På grundlag af disse og yderligere oplysninger, som Kommissionen anmodede om den 17. januar 2014, og som Det Forenede Kongeriges myndigheder fremsendte den 25. juni 2014, samt den efterfølgende høring af ekspertgruppen har Kommissionen udarbejdet følgende udtalelse:

1. Afstanden mellem anlægget og nærmeste grænse til en anden medlemsstat, i dette tilfælde Irland, er 180 km.

2. Under normale driftsforhold er det ikke sandsynligt, at radioaktive væske- og gasudslip vil give anledning til en væsentlig sundhedsskadelig eksponering af befolkningen i andre medlemsstater.

3. Fast radioaktivt affald vil blive midlertidigt oplagret lokalt inden overførsel til licensgodkendte bortskaffelsesanlæg i Det Forenede Kongerige.

4. Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de grundlæggende sikkerhedsnormer (direktiv 96/29/Euratom).

5. De doser, som befolkningen i en anden medlemsstat vil kunne blive udsat for ved uforudsete udslip af radioaktive stoffer som følge af en ulykke af den type og størrelse, der er beskrevet i de almindelige oplysninger, vil ikke være af væsentlig sundhedsmæssig betydning.

Kommissionen konkluderer derfor, at gennemførelse af planen for bortskaffelse af radioaktivt affald i enhver form fra udrensning og delvis nedlæggelse samt delvis omplacering til et midlertidigt opbevaringsanlæg af Sellafield MOX Plant i Det Forenede Kongerige hverken under normal drift eller i tilfælde af en ulykke af den type og størrelse, som behandles i de almindelige oplysninger, kan antages at ville forårsage en væsentlig sundhedsskadelig radioaktiv kontaminering af en anden medlemsstats vande, jord eller luftrum.

Udfærdiget i Bruxelles, den 30. oktober 2014. På Kommissionens vegne Günther OETTINGER Næstformand

(1) For eksempel skal de miljømæssige aspekter vurderes yderligere i henhold til traktaten om Den Europæiske Unions funktionsmåde. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.